b"\n_START_ARTICLE_\nUnity (TKS modulis)\n_START_PARAGRAPH_\n\xe2\x80\x9eUnity\xe2\x80\x9c modulis arba kitaip \xe2\x80\x9eUnity Node\xe2\x80\x9c buvo pirmasis Tarptautin\xc4\x97s kosmin\xc4\x97s stoties (TKS) komponentas, sukurtas JAV. \xc5\xa0\xc4\xaf mazg\xc4\x85 suk\xc5\xabr\xc4\x97 kompanija \xe2\x80\x9eBoeing\xe2\x80\x9c. Projektavimas bei statyba kainavo apie 300 mln. JAV doleri\xc5\xb3. Tai buvo pirmasis i\xc5\xa1 trij\xc5\xb3 jungiam\xc5\xb3j\xc5\xb3 TKS mazg\xc5\xb3 (kiti du\xc2\xa0\xe2\x80\x93 \xe2\x80\x9eHarmony\xe2\x80\x9c ir \xe2\x80\x9eTranquility\xe2\x80\x9c).\n_START_SECTION_\nIstorija\n_START_PARAGRAPH_\nPo to, kai 1998\xc2\xa0m. lapkri\xc4\x8dio 20 d. Rusijos raketa ne\xc5\xa1\xc4\x97ja \xe2\x80\x9eProton-K\xe2\x80\x9c i\xc5\xa1k\xc4\x97l\xc4\x97 \xc4\xaf orbit\xc4\x85 rus\xc5\xb3 gamybos JAV priklausant\xc4\xaf modul\xc4\xaf \xe2\x80\x9eZaria\xe2\x80\x9c, 1998\xc2\xa0m. gruod\xc5\xbeio 4 d. startavo daugkartinio naudojimo JAV erdv\xc4\x97laivis \xe2\x80\x9eSpace Shuttle Endeavour\xe2\x80\x9c ne\xc5\xa1damas \xe2\x80\x9eUnity\xe2\x80\x9c modul\xc4\xaf su dviem prisijungimo adapteriais (angl. pressurized mating adapters, PMA). 1998\xc2\xa0m. gruod\xc5\xbeio 6 d. misijos \xe2\x80\x9eSTS-88\xe2\x80\x9c komanda \xe2\x80\x9epagavo\xe2\x80\x9c modul\xc4\xaf \xe2\x80\x9eZaria\xe2\x80\x9c ir sujung\xc4\x97 j\xc4\xaf su moduliu \xe2\x80\x9eUnity\xe2\x80\x9c. \xc5\xa0ie du moduliai niekada nebuvo tame pa\xc4\x8diame \xc5\xbdem\xc4\x97s pusrutulyje, ta\xc4\x8diau buvo puikiai sujungti kosmose. Gruod\xc5\xbeio 13 d., sekmadien\xc4\xaf \xe2\x80\x9eSpace Shuttle Endeavour\xe2\x80\x9c atsijung\xc4\x97 nuo naujosios Tarptautin\xc4\x97s kosmin\xc4\x97s stoties (TKS) ir s\xc4\x97kmingai gr\xc4\xaf\xc5\xbeo \xc4\xaf \xc5\xbdem\xc4\x99.\n_START_SECTION_\nKonstrukcija\n_START_PARAGRAPH_\n\xe2\x80\x9eUnity\xe2\x80\x9c\xc2\xa0\xe2\x80\x93 tai 5,49\xc2\xa0m ilgio ir 4,27\xc2\xa0m diametro cilindras. Svarbiausi \xc5\xa1io modulio darbiniai \xc4\xafrenginiai\xc2\xa0\xe2\x80\x93 6 CBM tipo jungimosi mazgai (angl. Common Berthing Mechanism 'vieningas \xc5\xa1vartavimosi mechanizmas'). \xc5\xa0ie mazgai buvo panaudoti toliau statant TKS, prie j\xc5\xb3 prijungiant naujus modulius. Prie galinio mazgo (\xc5\xbei\xc5\xabrint TKS jud\xc4\x97jimo kryptimi) buvo prijungtas pirmasis TKS modulis \xe2\x80\x9eZaria\xe2\x80\x9c._NEWLINE_\xe2\x80\x9eUnity\xe2\x80\x9c tiesiogiai negal\xc4\x97jo prisijungti prie modulio \xe2\x80\x9eZaria\xe2\x80\x9c: amerikieti\xc5\xa1ki CBM tipo mazgai buvo nesuderinami su rusi\xc5\xa1kuoju \xd0\x90\xd0\x9f\xd0\x90\xd0\xa1 mazgu. Prie \xe2\x80\x9eUnity\xe2\x80\x9c tiesiogiai prisijungti negal\xc4\x97jo ir \xe2\x80\x9eShuttle\xe2\x80\x9c: jo jungiamajame skyriuje taip pat sumontuotas tas pats rusi\xc5\xa1kas \xd0\x90\xd0\x9f\xd0\x90\xd0\xa1. Tod\xc4\x97l prie priekinio ir galinio \xe2\x80\x9eUnity\xe2\x80\x9c jungties mazgo buvo prijungti 2 hermeti\xc5\xa1ki nupjautinio k\xc5\xabgio formos prisijungimo adapteriai PMA (angl. Pressurized Mating Adapter). Prie PMA-1 buvo prijungtas modulis \xe2\x80\x9eZaria\xe2\x80\x9c, o prie PMA-2\xc2\xa0\xe2\x80\x93 \xe2\x80\x9eShuttle\xe2\x80\x9c. Adapteriuose buvo sumontuoti modulio \xe2\x80\x9eUnity\xe2\x80\x9c valdymo ir kontrol\xc4\x97s kompiuteriai. Pradiniame TKS k\xc5\xabrimo etape \xc5\xa1ie kompiuteriai taip pat buvo skirti duomen\xc5\xb3, garso bei vaizdo perdavimui. Jie papild\xc4\x97 modulio \xe2\x80\x9eZaria\xe2\x80\x9c rusi\xc5\xa1kas ry\xc5\xa1io sistemas. \xe2\x80\x9eUnity\xe2\x80\x9c ilgis su dviem PMA adapteriais 10,98\xc2\xa0m, o mas\xc4\x97 apie 11 500\xc2\xa0kg._NEWLINE_\xe2\x80\x9eUnity\xe2\x80\x9c modulyje sumontuotos svarbiausios stoties komunikacij\xc5\xb3 linijos: 216 skirtingi duj\xc5\xb3 bei skys\xc4\x8di\xc5\xb3 vamzdynai, 121 vidinis bei i\xc5\xa1orinis elektros energijos bei duomen\xc5\xb3 perdavimo kabelis. \xc5\xa0iems kabeliams sunaudota daugiau kaip 9600\xc2\xa0m vielos. \xc4\x8cia taip pat yra vidaus atmosferos parametr\xc5\xb3 reguliavimo sistemos bei gyvyb\xc4\x97s palaikymo sistemos tinklai. \xe2\x80\x9eUnity\xe2\x80\x9c sudaro daugiau nei 50 000 mechanini\xc5\xb3 dali\xc5\xb3."